《次韵郑安道怀君玉弟游东嘉》
宋代·戴炳

好山好水东嘉郡，两月清游乐可知。远想池塘频梦汝，还当风雨对眠谁。

别时菊蕊方宜酒，几日梅花已索诗。雁影参差霜正冷，寄言归计莫迟迟。

作者简介：宋台州黄岩人，字景明，号东野。戴复古从孙。宁宗嘉定十三年进士。理宗嘉熙间授赣州法曹参军。少工吟咏。有《东野农歌集》。